**ΕΞΑΙΡΕΤΙΚΑ ΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 08.12.2017**

**Αρ. Πρωτ.: 1748**

ΠΡΟΣ: κ. Χρ. Σπίρτζη, Υπουργό Υποδομών και Μεταφορών

**Θέμα: «Ελεύθερη διέλευση των αναπηρικών αυτοκινήτων από τα διόδια όλων των αυτοκινητόδρομων της χώρας και ορισμός συνάντησης»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), η οποία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επιθυμεί με την παρούσα επιστολή να θέσει υπόψη σας, για ακόμη μία φορά, το πάγιο αίτημα του αναπηρικού κινήματος, σχετικά με την ελεύθερη διέλευση των αναπηρικών αυτοκινήτων από τα διόδια όλων των αυτοκινητόδρομων της χώρας.

Ως γνωστόν, τα άτομα με αναπηρία αναγκάζονται να χρησιμοποιούν σχεδόν αποκλειστικά ιδιωτικά αυτοκίνητα για τις μετακινήσεις τους, λόγω της απουσίας προσβάσιμου μεταφορικού δικτύου στην πλειοψηφία των ελληνικών πόλεων.

Η Ε.Σ.Α.μεΑ., λαμβάνοντας υπόψη τις δραματικές μειώσεις των εισοδημάτων των ατόμων με αναπηρία και των οικογενειών τους, λόγω της συνεχιζόμενης οικονομικής κρίσης, επισημαίνει για πολλοστή φορά, ότι πρέπει επιτέλους να δοθεί θεσμική λύση στην προβληματική έως και σήμερα εφαρμογή του μέτρου της απαλλαγής των αναπηρικών αυτοκινήτων από τα διόδια της χώρας, σε όλους τους αυτοκινητόδρομους της χώρας χωρίς εξαιρέσεις.

Ως εκ τούτου και με αφορμή τη δημοσιοποίηση δήλωσής σας για την εφαρμογή ενιαίου αναλογικού ηλεκτρονικού συστήματος διοδίων σε όλους τους αυτοκινητόδρομους μέχρι το τέλος του 2018, **θεωρούμε επιτακτική την ανάγκη να προβείτε άμεσα στις απαιτούμενες ενέργειες, ώστε με διάταξη νόμου να επιτρέπεται η ελεύθερη διέλευση των αναπηρικών αυτοκινήτων από τα διόδια, με τρόπο ενιαίο και κοινά αποδεκτό από τις εταιρείες εκμετάλλευσης και διαχείρισης όλων των αυτοκινητόδρομων της χώρας** (Νέα Οδός, Ολυμπία Οδός, Ε65, Ιονία Οδός, Αυτοκινητόδρομος Αιγαίου, Αυτοκινητόδρομος Μωρέας, Αττική Οδός, Γέφυρα Α.Ε., Εγνατία Οδός κ.λπ.) ώστε να μην χρειαστεί τα άτομα με αναπηρία να περιμένουν μέχρι το τέλος 2018.

**Κύριε Υπουργέ,**

Αναμένουμε τον άμεσο ορισμό συνάντησης μαζί σας με σκοπό μία εμπεριστατωμένη, πλήρη και εποικοδομητική συζήτηση για την επίτευξη της βέλτιστης λύσης επί του σοβαρού αυτού θέματος.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**Ι. ΛΥΜΒΑΙΟΣ**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Χρ. Βερναρδάκη

- Γραφείο Υφυπουργού Υποδομών και Δικτύων, κ. Ν. Μαυραγάνη

- Γραφείο Γεν. Γραμματέα Υποδομών, κ. Αθ. Βούρδα

- Φορείς - Μέλη Ε.Σ.ΑμεΑ.